Document ID: 32007D0066

KOMISIJAS LĒMUMS
(2006. gada 18. decembris)
par pagaidu izmēģinājumu, lai palielinātu dažu veidu lopbarības augu sēklu partijas maksimālo svaru, kas noteikts Direktīvā 66/401/EEK
(izziņots ar dokumenta numuru K(2006) 6572)
(Dokuments attiecas uz EEZ)
(2007/66/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1966. gada 14. jūnija Direktīvu 66/401/EEK par lopbarības augu sēklu tirdzniecību (1), un jo īpaši tās 13.a pantu,
tā kā:
(1)
Lai sēklu pārbaudēs izvairītos no sēklu partiju neviendabīguma, Direktīvā 66/401/EEK ir noteikts partijas maksimālais svars.
(2)
Ir notikušas pārmaiņas sēklu audzēšanas un tirdzniecības kārtībā, jo īpaši ir palielinājies sēklu kultūrlauku izmērs un mainījušās sēklu pārvadāšanas metodes, tostarp sēklas tiek pārvadātas beramā kravā, tāpēc būtu vēlams palielināt stiebrzāļu sēklu partijas maksimālo svaru.
(3)
Ar Komisijas Lēmumu 2002/454/EK (2) veica pagaidu izmēģinājumu, lai palielinātu dažu veidu lopbarības augu sēklu partijas maksimālo svaru, kas noteikts Padomes Direktīvā 66/401/EEK, un to bija paredzēts beigt 2003. gada 1. jūnijā. Bet izmēģinājumā nepiedalījās neviens uzņēmums, jo lēmumā prasītā neviendabīguma pārbaude, kas bija jāveic katrai izmēģinājumā izaudzēto sēklu partijai, radīja lielas papildu izmaksas.
(4)
Pastāvošā starptautiskā kārtība, proti, ISTA (Starptautiskās Sēklu kontroles asociācijas)/ISF (Starptautiskās Sēklu federācijas) tehniskais protokols, ko 2006. gada 10. februārī apstiprināja ISTA izpildkomiteja un 2006. gada 24. maijā pieņēma ESAO (Ekonomiskās sadarbības un attīstības organizācija), pieļauj procedūras, ar kurām var palielināt stiebrzāļu sēklu partijas maksimālo svaru.
(5)
Lai praksē pārbaudītu nosacījumus, kurus ievērojot, ražotnes spēj sagatavot pietiekami viendabīgas lielās sēklu partijas, ir jāveic pagaidu izmēģinājums, palielinot stiebrzāļu sēklu partijas maksimālo svaru.
(6)
Šajā lēmumā noteiktie pasākumi ir saskaņā ar Lauksaimniecības, dārzkopības un mežsaimniecības sēklu un pavairošanas materiāla pastāvīgās komitejas atzinumu,
IR PIEŅĒMUSI ŠO LĒMUMU.
1. pants
1. Atkāpjoties no Direktīvas 66/401/EEK 7. panta 2. punkta un šīs direktīvas III pielikuma, attiecībā uz dalībvalstīm, kas piedalās pagaidu izmēģinājumā, un attiecībā uz šīs direktīvas III pielikuma 1. slejā uzskaitītajām stiebrzāļu sugu sēklām partijas maksimālais svars ir 25 tonnas.
2. Dalībvalstīm, kas piedalās pagaidu izmēģinājumā, papildus Direktīvā 66/401/EEK paredzētajiem nosacījumiem, jāievēro šā lēmuma pielikumā minētie nosacījumi.
3. Dalībvalstis, kas piedalās izmēģinājumā, par to attiecīgi informē Komisiju. Tās jebkurā brīdī var pārtraukt dalību, par to attiecīgi informējot Komisiju.
2. pants
Dalībvalstis katru gadu līdz 31. martam iesniedz Komisijai un dalībvalstīm ziņojumu par izmēģinājuma rezultātiem iepriekšējā gadā.
3. pants
Pagaidu izmēģinājumu sāk 2007. gada 1. janvārī un beidz 2012. gada 30. jūnijā.
4. pants
Šis lēmums ir adresēts dalībvalstīm.
Briselē, 2006. gada 18. decembrī.

Labels: 17
7
3
6
15